Det Økonomiske og Sociale Udvalgs udtalelse om "Kommissionens forslag til Europa-Parlamentets og Rådets direktiv om indbyrdes tilnærmelse af medlemsstaternes love og administrative bestemmelser om reklame for tobaksvarer og sponsorering til fordel for disse (forelagt af Kommissionen under henvisning til artikel 47, stk. 2, artikel 55 og artikel 95 i EF-traktaten)"

(2002/C 36/20)

Rådet for Den Europæiske Union besluttede den 3. juli 2001 under henvisning til EF-traktatens artikel 95 at anmode om Det Økonomiske og Sociale Udvalgs udtalelse om det ovennævnte emne.

Det forberedende arbejde henvistes til ØSU's Sektion for Beskæftigelse, Sociale og Arbejdsmarkedsmæssige Spørgsmål og Borgerrettigheder, som udpegede Christoph Fuchs til ordfører. Sektionen vedtog sin udtalelse den 3. oktober 2001.

Det Økonomiske og Sociale Udvalg vedtog på sin 385. plenarforsamling af 17.-18. oktober 2001, mødet den 17. oktober 2001, med 50 stemmer for, 18 imod og 7 hverken for eller imod følgende udtalelse.

1. Indledning

1.1. ØSU konstaterer, at dette direktivforslag som led i fuldførelsen af det indre marked skal erstatte direktiv 98/43/EF af 6. juli 1998, som EF-Domstolen har ophævet(1). Direktivet fastlægger regler for tobaksreklamer og den dermed forbundne sponsorering. Formålet er at harmonisere medlemsstaternes love og administrative bestemmelser og dermed fjerne hindringer for det indre markeds funktion. Dette vil sikre den frie bevægelighed for varer og tjenesteydelser.

1.2. De fleste medlemsstater har indført lovgivningsmæssige foranstaltninger, der skal regulere reklame for tobaksvarer og sponsorering til fordel for disse. Anvendelsesområdet for de nationale bestemmelser varierer meget. Imidlertid har alle medlemsstater gennemført direktiv 89/552/EØF, som indebærer et forbud mod at reklamere for tobaksvarer i tv (artikel 13 og 17). Landene kan ifølge Kommissionens forslag opdeles i tre kategorier:

a. Lande med begrænsede restriktioner for tobaksreklamer: Luxembourg, Sverige, Spanien, Grækenland, Tyskland og Østrig

b. Lande med totalforbud mod tobaksreklamer: Frankrig, Italien, Portugal og Finland

c. Lande med lovændring under forberedelse: Storbritannien, Irland, Holland, Danmark og Belgien.

Forskellene i de nationale forskrifter kan i stigende grad lægge hindringer i vejen for den frie bevægelighed mellem medlemsstaterne for de produkter eller tjenesteydelser, som denne reklame og sponsorering er knyttet til. Disse hindringer skal fjernes.

1.3. Forslagets retsgrundlag er traktatens artikel 47, stk. 2, artikel 55 og artikel 95. Traktatens artikel 95, stk. 3, tager udgangspunkt i et højt niveau for sundhedsbeskyttelse. De nationale forskrifter, der skal tilnærmes hinanden, har til formål at beskytte folkesundheden, idet det herved søges undgået, at unge mennesker som følge af reklamerne begynder at ryge tidligt og bliver afhængige.

I den forbindelse vil der også blive taget hensyn til de problemer vedrørende folkesundheden, som medlemsstaterne og videnskabelige organer forelægger for Kommissionen (artikel 95, stk. 8).

1.4. Forslaget tager sigte på at fastsætte bestemmelser om reklame for tobaksvarer og sponsorering til fordel for disse, bortset fra fjernsynsreklamer, der er omfattet af anden EF-lovgivning. Målet er så omfattende et forbud som muligt i alle medier mod reklamer for og sponsorering af tobaksvarer. Forbuddet skal antage en form, der er i overensstemmelse med EF-Domstolens retspraksis. Endvidere foreslås en rapporteringsprocedure, der tager hensyn til nye videnskabelige data, i det omfang det indre markeds gennemførelse og funktion påvirkes.

1.5. ØSU noterer, at de foreslåede foranstaltninger er i overensstemmelse med henstillingerne fra Kommissionens Rådgivende Udvalg vedrørende Kræftforebyggelse(2) og fra Verdenssundhedsforsamlingen under WHO(3). Forslaget tager også hensyn til den udtalelse, Kommissionens Forbrugerudvalg vedtog den 14. juni 1998 om en socialt forsvarlig tobakspolitik(4).

1.6. Af særlig betydning er WHO's initiativer til forebyggelse af rygning. På den 52. verdenssundhedsforsamling den 24. maj 1999 besluttede man at oprette et mellemstatsligt forhandlingsorgan, der skal udarbejde forslag til en WHO-konvention om bekæmpelse af tobaksrygning. Under forhandlingerne om konventionen lægges der endvidere vægt på at udarbejde bestemmelser om tobaksreklame, sponsorering og andre former for salgsfremme, som får betydning for de gældende fællesskabsregler.

1.7. Det konkluderes i en ekspertrapport om tobaksbekæmpelse bestilt af Verdensbanken(5), at omfattende forbud mod tobaksreklamer, som gælder alle medier og al brug af navne og logoer, har vist sig effektive.

2. Generelle bemærkninger

2.1. ØSU bifalder Europa-Parlamentets og Rådets direktiv om indbyrdes tilnærmelse af medlemsstaternes love og administrative bestemmelser om reklame for tobaksvarer og sponsorering til fordel for disse.

2.2. ØSU er enig i, at den harmonisering og indbyrdes tilnærmelse af medlemsstaternes love og administrative bestemmelser, som Kommissionen foreslår, vil forbedre bestemmelsernes anvendelighed. ØSU anbefaler en mere vidtgående harmonisering og indbyrdes tilnærmelse af medlemsstaternes lovgivning, hvor dette klart er nødvendigt for fuldførelsen af det indre marked. ØSU konstaterer med beklagelse, at Kommissionen ikke giver noget belæg for faktisk forekommende handelshindringer med hensyn til reklame for tobaksprodukter.

2.3. ØSU understreger, at Kommissionens initiativ kan betragtes som et yderligere skridt mod forbedring af folkesundheden i Den Europæiske Union. ØSU har allerede gentagne gange fremhævet folkesundhedens voksende betydning på EU-plan(6).

2.4. Kommissionens initiativ kan betragtes som en yderligere indsats til forebyggelse af sundhedsskader, der forårsages af rygning. I den forbindelse betoner ØSU, at kun en omfattende tværnational strategi til forebyggelse af tobaksbetingede sundhedsskader vil føre til varige resultater. ØSU støtter derfor ubetinget Rådets konklusioner af 19. juni 2001(7) om WHO's rammekonvention om tobakskontrol. Rådets konklusioner går ud på, at Kommissionen skal samarbejde med WHO om udarbejdelse af en rammekonvention om tobakskontrol.

2.5. ØSU hilser det velkommen, at dets krav af 9. juli 1997(8) om forbud mod direkte og indirekte tobaksreklamer, vil blive gennemført.

2.6. ØSU henviser til, at det i en lang række tidligere udtalelser(9) har henledt opmærksomheden på, at tobaksprodukter er sundhedsskadelige og fører til hjerte- og kredsløbssygdomme, cancer og andre sygdomme. WHO skønner,(10)(11) at der hvert år er ca. 500000 borgere, der dør tidligt på grund af tobaksforbrug. Med udgangspunkt i EU's mål om at sikre et højt niveau af sundhedsbeskyttelse og af generelle forbrugerbeskyttelseshensyn er et omfattende forbud mod tobaksreklamer nødvendigt. Hermed vil man undgå, at børn og unge, der i særlig grad må beskyttes, som følge af reklamerne begynder at ryge tidligt og bliver afhængige.

2.7. Den epidemiologiske og kliniske forskning i rygning bør styrkes. I den forbindelse er betydningen af tilsætningsstoffer og kræftfremkaldende stoffer særlig vigtig.

2.8. ØSU går ud fra, at Kommissionen har taget behørigt hensyn til EF-Domstolens dom af 5. oktober 2000.

3. Særlige bemærkninger

3.1. ØSU støtter direktivets målsætning om en forbedret sundhedsbeskyttelse i medlemsstaterne, men beklager at der ikke på grundlag af erfaringer fra medlemsstater, hvor et forbud allerede er indført, gives noget bevis i Kommissionens forslag for effektiviteten af et forbud mod tobaksreklamer.

3.2. Artikel 1

ØSU beklager, at direktivets anvendelsesområde er begrænset, og at der ikke stilles forslag om en omfattende regulering vedrørende reklamer for og sponsorering af tobaksvarer, der også gælder biografreklamer og udendørs reklamer.

3.3. Artikel 2

ØSU henviser til, at det også i forbindelse med reklamering kan være vanskeligt at kontrollere informationssamfundets tjenesteydelser, som er under hastig udvikling.

3.4. ØSU går ud fra, at der gennemføres en grundig juridisk kontrol, navnlig af artikel 3. Den juridiske kontrol bør også omfatte spørgsmålet om, hvorvidt aviser og ugeblade med en rent lokal og regional udbredelse, som følgelig ikke skaber hindringer på det indre marked, og som udelukkende henhører under national lovgivning, i analogi med bestemmelserne for sponsoring og blade, der udgives i tredjelande, bør fritages for dette forbud.

3.5. Artikel 5

ØSU henviser til problemet med dumpingpriser, som betyder, at tobaksprodukter delvist sælges til priser, der ligger under deres normale værdi. ØSU konstaterer med tilfredshed, at Kommissionen har til hensigt at behandle denne hindring for det indre markeds funktion i en særskilt forordning.

3.6. Artikel 6

ØSU bifalder, at Kommissionen påtager sig rapporteringspligt.

Bruxelles, den 17. oktober 2001.

Göke Frerichs

Formand for

Det Økonomiske og Sociale Udvalg

(1) Sag C-376/98 af 5. oktober 2000, Tyskland/Parlamentet og Rådet.

(2) Sidste bilag til KOM(96) 609 endelig udg.

(3) Tobacco or Health, A global status report, WHO, Genève, 1997, s. 49.

(4) Udtalelse fra Forbrugerudvalget om en socialt forsvarlig tobakspolitik (14.6.1998).

(5) Curbing the epidemic - World Bank, Washington 1999; Tobacco control in developing countries, Oxford, Oxford University Press, 2001.

(6) EFT C 407 af 28.12.1998, s. 21.

(7) EFT C 174 af 19.6.2001, s. 1.

(8) EFT C 296 af 29.9.1997, s. 32.

(9) "Program for Fællesskabets indsats for folkesundheden (2001-2006)" - EFT C 116 af 20.4.2001, s. 20. "Indbyrdes tilnærmelse af medlemsstaternes love og administrative bestemmelser om fremstilling, præsentation og salg af tobaksvarer" (Nyaffattelse) - EFT C 140 af 18.5.2000, s. 24. "Bekæmpelse af tobaksforbruget" - EFT C 296 af 29.9.1997, s. 32.

(10) WHO, Tobacco or Health. A global status report. Genève, 1997.

(11) Peto et al. "Mortality from smoking in developed countries 1950-2000", Oxford, Oxford University Press, 1994.

BILAG

til Det Økonomiske og Sociale Udvalgs udtalelse

Følgende passager i sektionens udtalelse blev fjernet ved et ændringsforslag fremsat på plenarforsamlingen, men mindst en fjerdedel af de afgivne stemmer var for bevarelse af passagerne:

Punkt 2.2

"Eksisterende handelshindringer må fjernes. ØSU anbefaler en mere vidtgående harmonisering og indbyrdes tilnærmelse af lovgivningen som et yderligere nødvendigt skridt mod fuldførelse af det indre marked."

Afstemningsresultat

For: 44, imod: 28, hverken for eller imod: 3.

Punkt 3.1

"ØSU støtter direktivets målsætninger og forventer, at direktivet vil fjerne hindringer for fuldførelsen af det indre marked og føre til et højt niveau for sundhedsbeskyttelse i medlemsstaterne."

Afstemningsresultat

For: 39, imod: 33, hverken for eller imod: 0.